b'\n_START_ARTICLE_\nChileflamingo\n_START_SECTION_\nBeskrivelse\n_START_PARAGRAPH_\nChileflamingoen blir cirka 105 cm og veier typisk omkring 2,3 kg. Overnebbet har grunn kj\xc3\xb8l, og det sorte feltet p\xc3\xa5 tuppen av nebbet strekker seg til ovenfor den karakteristiske knekken. Resten av nebbet er sv\xc3\xa6rt blekt._NEWLINE_Fj\xc3\xa6rdraktener hovedsakelig blekrosa og rosa, med innslag av karminr\xc3\xb8dt p\xc3\xa5 overvingene. Flygefj\xc3\xa6rene er sorte. Arten har gulgr\xc3\xa5 lemmer med r\xc3\xb8de kn\xc3\xa6r og f\xc3\xb8tter. Den sort tuppen av nebbet rekker ovenfor bendet, mens den indre delen er blekt.\n_START_SECTION_\nUtbredelse og habitat\n_START_PARAGRAPH_\nArten er utbredt i det vestre sentrale Ecuador og s\xc3\xb8rover gjennom Andes til Tierra del Fuego, og videre til det s\xc3\xb8rlige Brasil og Uruguay._NEWLINE_Chileflamingoen trives p\xc3\xa5 mudderflater og i grunne elvemunninger, laguner og saltsj\xc3\xb8er, der det er lite eller ingen fisk. Arten unng\xc3\xa5r fiskerike innsj\xc3\xb8er og innsj\xc3\xb8er med settefisk, trolig p\xc3\xa5 grunn av konkurransen om f\xc3\xb8de. Den er vanlig i h\xc3\xb8yder opp mot 4\xc2\xa0500\xc2\xa0moh.\n_START_SECTION_\nAtferd\n_START_PARAGRAPH_\nArten hekker normalt i kolonier p\xc3\xa5 opp mot 6\xc2\xa0000 par, selv om det er observert kolonier p\xc3\xa5 opp mot 10\xc2\xa0000 par (Mar Chiquita, Argentina). Som alle flamingoer legger den bare ett, kritthvitt egg. Inkubasjonstiden er 27\xe2\x80\x9331 dager og voksen fj\xc3\xa6rdrakt kommer etter 70\xe2\x80\x9380 dager. Fuglene er filteretere og spiser ved \xc3\xa5 filtrere f\xc3\xb8derikt vann gjennom nebbet. _NEWLINE_N\xc3\xa5r fuglen s\xc3\xb8ker etter mat er hele hodet under vann. Dette har sammenheng med nebbkonstruksjonen og filtermekanismen til denne arten. F\xc3\xb8den best\xc3\xa5r av sm\xc3\xa5 akvatiske virvell\xc3\xb8se dyr, som sm\xc3\xa5 krepsdyr, saltsj\xc3\xb8kreps, hoppekreps, vannlopper, tanglopper, muslingkreps med mer.'